Suga ohlasuje začiatok novej cisárskej éry Reiwa 1. apríla 2019.
**Jošihide Suga** (jap. 菅 義偉 – *Suga Jošihide*, \* 6. december 1948, Juzawa, Japonsko) je japonský politik, od septembra 2020 súčasný predseda vlády Japonska. V rokoch 2012 – 2020 pôsobil ako vedúci tajomník vlády počas vlád Šinza Abeho, predtým tiež pracoval v rokoch 2006 – 2007 ako minister pre vnútorné záležitosti a komunikácie. Od septembra 2020 je predsedom Liberálno-demokratickej strany (LDP). Je prvým premiérom, ktorý začal pôsobiť v ére Reiwa.

Životopis
---------

### Mladosť a začiatky politickej kariéry

Suga sa narodil v roku 1948 v prefektúre Akita do farmárskej rodiny, ktorá pestovala jahody. Otec Wasaburo predpokladal, že syn prevezme rodinný obchod s jahodami, Jošihide však o to nemal záujem. Po ukončení strednej školy sa Jošihide Suga preto presťahoval do Tokia, kde začal v roku 1969 študovať a následne získal titul bakalára práv na Univerzite Hosei.

V roku 1975 sa po ukončení štúdia pracoval najprv v elektronickej firme, následne sa stal poradcom poslanca Snemovne reprezentantov, Hikosabura Okonogiho.  V roku 1987 sa sám začal politicky angažovať, keď bol zvolený za poslanca do miestneho zastupiteľstva v Jokohame. Vo voľbách v roku 1996 bol Suga zvolený za poslanca Snemovne reprezentantov za LDP, reprezentujúc 2. okrsok prefektúry Kanagawa. 

### Vrcholová politická kariéra

#### Vedúci tajomník vlády (2012-2020)

Počas svojho pôsobenia v japonskom parlamente sa Suga stal blízkym spojencom vtedajšieho vedúceho tajomníka vlády vo vláde Džuničira Koizumiho, Šinza Abeho. Keď sa Abe po prvý raz v roku 2006 stal predsedom vlády, menoval Sugu vo vláde do funkcie ministra pre vnútorné záležitosti a komunikácie. Neskôr po opätovnom Abeho zvolení za premiéra v decembri 2012 sa stal Suga vedúcim tajomníkom vlády. Na tomto poste zotrval počas celého obdobia Abeho vládnutia, čím sa stal najdlhšie slúžiacim vedúcim tajomníkom vlády v histórii krajiny. 

Po avizovanom odstúpení premiéra Šinza Abeho Suga ohlásil záujem o post predsedu vlády a stal sa ako pokračovateľ Abeho línie jedným z hlavných favoritov. Vo voľbe v rámci frakcií LDP nakoniec Suga získal 377 z celkových 534 platných hlasov vládnych a regionálnych poslancov strany. Vo voľbe tak s veľkým náskokom porazil bývalého ministra obrany Šigeruho Išibu a bývalého ministra zahraničných vecí Fumia Kišidu.

#### Predseda vlády (2020-)

Po svojom vymenovaní cisárom Naruhitom sa stal prvým novým premiérom Naruhitovej éry Reiwa. Suga vyhlásil, že jeho obdobie v úrade premiéra bude zamerané na pokračovanie politík a cieľov Abeho administratívy, vrátane súboru hospodárskych politík Abenomika, snahy o revíziu článku č. 9 japonskej ústavy a zabezepčenia vydania unesených občanov Japonska z KĽDR.

Vo svojom prvom prejave počas virtuálneho zasadnutia Valného zhromaždenia OSN v septembri 2020 sa Suga zameral na potrebu globálnej spolupráce pre zvládnutie pandémie koronavírusu.

Osobný život
------------

Suga je ženatý, s manželkou Mariko majú troch synov.

V mladosti hrával bejzbal za stredoškolský tím, počas vysokej školy a po jej skončení bol zástupca kapitána miestneho tímu karate. Denne cvičí, ráno aj večer absolvuje po 100 drepov a ráno tiež 40-minútovú prechádzku, čo mu v minulosti odporučil doktor, aby schudol. Jeho mottom je "Kde je vôľa, tam je cesta".

Referencie
----------

1. 1 2  TASR. Novým japonským premiérom sa stane Jošihide Suga. *Pravda* (Bratislava: Perex), 2020-09-14. Dostupné online [cit. 2020-09-23]. ISSN 1336-197X.
2. ↑   TERAZ.SK. *teraz.sk* (Bratislava: TASR). Dostupné online [cit. 2020-09-23].
3. ↑  ČTK. Japonský premiér Abe sa chce s novou vládou zamerať na riešenie krízy okolo KĽDR. *Pravda* (Bratislava: Perex), 2017-10-23. Dostupné online [cit. 2020-09-23]. ISSN 1336-197X.
4. ↑  TASR. Japonská vláda schválila remdesivir na liečbu koronavírusu. *teraz.sk* (Bratislava: TASR), 2020-05-07. Dostupné online [cit. 2020-09-23].
5. ↑   *Organizácia G8 pozastavila Rusku členstvo* [online]. banky.sk, [cit. 2020-09-23]. Dostupné online.
6. 1 2  SIEG, Linda. *In race to replace Japan's Abe, loyalist Suga emerges as strong contender* [online]. reuters.com, [cit. 2020-09-23]. Dostupné online.
7. 1 2 3 4 5   *Who is Yoshihide Suga, Japan's next prime minister?* [online]. mainichi.jp, [cit. 2020-09-23]. Dostupné online. Archivované 2020-09-15 z originálu.
8. 1 2  By Motoko Rich, Makiko Inoue and Ben Dooley. *Japan’s Next Prime Minister Emerges From Behind the Curtain* [online]. The New York Times, 14.9.2020, [cit. 2020-09-23]. Dostupné online. (po anglicky)
9. ↑   *The Key Government Post of Chief Cabinet Secretary* [online]. nippon.com, 2020-09-01, [cit. 2020-09-23]. Dostupné online.
10. ↑  By Motoko Rich, Makiko Inoue and Ben Dooley. *Japan’s Next Prime Minister Emerges From Behind the Curtain* [online]. nytimes.com, [cit. 2020-09-23]. Dostupné online.
11. ↑   *Suga's UN debut to focus on global cooperation to contain pandemic* [online]. asia.nikkei.com, [cit. 2020-09-23]. Dostupné online.
12. ↑   *>プロフィール / PROFILE* [online]. sugayoshihide.gr.jp, [cit. 2020-09-23]. Dostupné online. Archivované 2020-09-16 z originálu.
13. ↑   *Who is Yoshihide Suga?* [online]. asia.nikkei.com, [cit. 2020-09-23]. Dostupné online.

Poznámky
--------

1. ↑   Poznámky: 
Funkcia 内閣官房長官, v prepise *Naikaku-kanbō-chōkan*, je v slovenských zdrojoch prekladaná ako *vedúci tajomník vlády*, *hlavný tajomník vlády*, *vedúci úradu vlády*, *hovorca vlády* či *hlavný sekretár úradu vlády*.

Autoritné údaje: * GND: 1217782125
* ISNI: 0000 0003 7572 1745
* LCCN: no2022075214
* VIAF: 252580009
* WorldCat: lccn-no2022075214